cv cs ky ky ky ky ky ky ky ky ru ky ky ky ky ky ru ky ky ky uk ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 12.03.09 - 2-бет: •
Бабырбек Жээнбековго эмне үчүн кылмыш иши козголду?
"Ачык саясат" гезитинин башкы редактору Бабырбек Жээнбеков комиссар Садыр Жапаровдун байкесинен карыз акча алып, ага байланыштуу кылмыш иши козголгону жатыптыр деген маалымат бийлик менен оппозициянын сүйлөшүүсүндө билинди.
Бул маалыматты тактоо үчүн Коррупциянын алдын алуу агенттигинин жетекчиси Садыр Жапаровго байланышууга аракет кылдык. Бирок, комиссар Акүйгө кетип, басма сөз кызматынын жетекчиси Мыктыбек Өмүрзаков бизге төмөнкү жоопторду берди. "Комиссардын Бабырбек Жээнбековго козголгон кылмыш ишине тиешеси жок. Болгону "Ачык саясат" гезитинин редактору Бабырбек Жээнбековдун Садыр Жапаровдун бир тууган агасы Сабыр Жапаровдон алган карызына байланыштуу. Ал кишинин Бабырбек мырзага жазган кайрылуусунда анын баары жазылган. Бир убакта тилектеш, теңтуш болуп жүрүп, ишеничтен пайдаланып, 2005-жылдын 23-майында 10 миң доллар карыз алып, аны 10 күндүн ичинде кайтарып берем деп тил кат жазып, өзү жетектеген "Адвокат профинин" күбөлүгүнүн көчүрмөсүн кошо берген. Бабырбекке козголгон кылмыш иши ошол жазып берген "тил катына" байланыштуу. Анан да 2004-жылы "Хундай-галопер" маркасындагы (1997-жылы чыгарылган, мамлекеттик номери S 00 39 K) "Жип" автомашинасын убактылуу алып, кийин аны жасалма жол менен башка бирөөгө каттатып алган. Ал прокуратуранын тергөө учурунда аныкталды" дейт.
Башка бир маалымат булактарына таянсак, күн мурун Б.Жээнбековго телефон аркылуу коркутуулар болуптур.
Биз бул маалыматтардын чын-төгүнүн тактайлы деп "Ачык саясат" гезитинин башкы редактору Бабырбек Жээнбековго кайрылсак, ал киши ооруп, ооруканада экен. Уюлдук телефону өчүрүлгөндүктөн байланыша алган жокпуз.
Б.Жээнбековдун да жүйөөлүү жооптору болсо керек...
Депутаттар да тобу менен дискотекага барабы?
Жаңы салык кодекси бир топ баш ооруларды жаратты. Жада калса депутаттарды дискотекаларга чейин изилдете турган кылды. Салыктар жана жыйымдар боюнча комитет өкмөттүн атайын токтомун ЖК комитетине тааныштырды. Ага ылайык дискотекалардан алына турган салыктардын көлөмү өзгөрдү. Мындан ары саатына 100 сом ала турган дискотекалар патент үчүн ай сайын 25 миң сом, 100 сомдон ашса 35 миң сом, 200 сомдон жогору болсо 50 миң сом, 300 сомдон ашса 60 миң сом төлөй турган болушту. Ал эми саатына 500 сомдон ашык акы ала турган дискотекалар патент үчүн 70 миң сом төлөөсү керек. Буга чейин сауна, мончо, акча алмаштыруу бюролору жана бильярд залдарына карата болгон салыктардын көлөмү өзгөртүлгөн. Кодексти кабыл алып коюп, жоо кеткен соң кылычыңды бокко чап дегендей, түштөн кийин салыктын көлөмдөрүн азайтып жетише албай жатышат.
Жора Ташкентский камакка алынды
Москва шаарында Жора Ташкентский тергеме атка конгон "мыйзамдагы ууру" камакка алынды. КМШ өлкөлөрүнүн криминалдык чөйрөсүндө бешинчи катарда турган Жора Ташкентский Кыргызстандагы, Казакстандагы жана Өзбекстандагы түрмөлөрдө таасири күчтүү "авторитеттердин" бири. Айтылуу Рысбек Акматбаев борбордук аянтка саясый талаптары менен митингге чыкканда дал ушул Жора Ташкентскийди да аралашыптыр деген каңшаар кеп тараган. 2005-жылдан бери Россиянын федералдык издөөсүндө жүргөн. Өз аты Георгий Сорокин. Борбор Азия аркылуу Москвага баңгизаттарын ташуу, мыйзамсыз курал-жарактарды сатуу жана автомашиналарды уурдоо менен алектенген. Кыргызстандын криминалдык топтору менен тыгыз байланыш түзүп, Борбор Азиядагы абак жайларына баңгизаттарын, азык-түлүктөрдү, тамеки, арак-шараптарды жана ошондой эле сойкуларды да киргизип туруу менен алектенип келген. Бул тууралуу Россиянын ИИМ өкүлдөрү билдирди.
Түштүккө аскердик күчтөр жөнөтүлө баштады
Түштүк аймагында БЭКтин ишмердүүлүгү катуу иштеп жаткандыгы белгилүү. Аскердик күчтөрдүн жоон тобу түштүккө жөнөтүлүп жатышы буга канчалык деңгээлде байланышы бар? Коргоо министри Бакыт Калыев БМП, бронетранспортер жана жана башка аскер техникаларынын жөнөтүлүп жаткандыгына жеке көзөмөл салып турду. Кечээ жакында кабыл алынган мыйзамга ылайык аскер күчтөрү өлкөнүн ички иштерине кийлигишүү, милиция менен катар эле митинг-пикеттерди басуу укуктарына ээ болгон. Коргоо министрлигинен билдиришкендей бул иш-чара көптөн бери даярдалып келген жана Куралдуу күчтөрдүн реформаланып жатышынын алкагында Баткенде тоо-аткычтар аскер бөлүгүнүн түзүлүшүнө байланыштуу ишке ашып жатат. Тактай кетсек, жаңы түзүлгөн аскер бөлүгү Баткен областык борборунан анча алыс эмес жерде Бужум айылында жайгаштырылмакчы.
Бир учурларда тергөөчү болуп жүргөндө Азимбек Бекназаровду сындап келген Рамазан мырза эми кайрадан Азимбек мырзаны колтуктап калганына көп болду. Укук коргоочу болуп далайлардын укугун коргомуш этип, өз жанына келгенде чет жерге кетип жан багып, чегинип кетти эле, саясат курчуп баштаганы саясатчыларды колтуктап, анан калса журналисттерге маек бергиси келбей маалкатып калганы эмнеси. Чындап келсе, ал кишинин маегине деле окурмандар таңсык эмес. Рамазан мырзанын көп эле "романдарын" билебиз го. Учуру келсе айтылып калаарынан да шек жок. Башкысы, анда деле эмес деңизчи. Бирок, бирде ит жүрүш, бирде кит жүрүш кылгандын кереги бар беле деген суроо туулбай койбойт экен.
Суталинов Бешимовго муштум кезеди
СДПКчыл депутат элге жар салып, эми мени Суталинов өзү көзөмөлдөп, баскан изимден бери байкоого ала тургандыгын айтты деген маалыматты таратты. Оппозициянын мүчөлөрүнө бирден кылтак коюла баштаганда парламенттеги оппозициячыл партиянын бир мүчөсү, депутат Бакыт мырза көз жаздымда кантип калсын. Кыскасы, бул туурасында дагы кабарлайбыз.
Өмүрбек Текебаев кимди сотко берет?
Өзүн каралап, чындыкка жатпаган, аброюна шек келтирген макала жарыялагандыгы үчүн "Трибуна" гезитин сотко берүүнү чечкен Өмүрбек мырзаны "Ата Мекен" партиясынын бардык мүчөлөрү жана бир катар коомдук уюмдар колдоп турган учуру. Буга чейинки өз дарегине айтылган ар кандай маанидеги кептерге маани бербеген "Атамекенчил" мырзанын ачуусуна бул макала чындап тийген бейм, айтор, акыры "жарылган" шекилдүү…
Кадимки улуу жазуучубуз Ч. Айтматовдун келини болгон чолпондой кыз Чолпон кайда деп окурмандарыбыз сурап, тынымсыз телефон чала бергендиктен изилдеп көрсөк, ал азыр НБТ телеканалында эмгектенип жаткан экен. Эми аны көргүсү келгендер эринбей туруп НБТны бураса эле таба алышат.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!